# 11. ASSZONYNÉPE

1177-ben Ascen népe, 1317-ben és 1332-ben Azunnepe (királynő birtoka), 1461-ben Azonnepe néven jelentkezik az okiratokban. (Györffy: Az Árpád-kori. II. 131.; C. Suciu: Dicţionar istoric.)

1329-ben temploma van, plébánosa, Benedek egy ispánlaki kiküldetésben szerepel. (Batthyaneum. II. 133.) 1332-ben ugyanez a Benedek a pápai tizedjegyzék szerint 4 garast, majd 30 dénárt fizet, 1333-ban 14 dénárt, 1334-ben 2 garast és 8 dénárt, 1335-ben Péter pap 20 dénárt. (Beke: Az erd. egyházmegye. 78.; Györffy: i.h.; Documente. XIV. C., III. 124, 153, 195, 160, 206.)

Mivel az aradi káptalan birtoka, bizonyos, hogy már a XIII. század elején van temploma.

Középkori temploma ma is áll.

A középkori tiszta katolikus falu a reformáció idején református lesz, a templommal együtt.

A XVIII. században református anyaegyház és e század elején is az. (Benkő J.: Transsilvania. II. 183.; Helységnévtár. 1913.)

Neve után ítélve, Györffy (i.h.) királynői birtokra gondol, Bálint Sándor (ÜK. II. 176.) pedig Mária tiszteletére szentelt templomra.

Református templom