# 42. TANCS

1439-ben az okiratok Tats néven írják. (C. Suciu: Dicţionar istoric.) 1454-ben Thanch, 1508-ban Thanchháza, 1587-ben Thancz, 1639-ben Tancs a neve.

Temploma a XV. században épült. Ezt erősítik épületelemei is. (Debreczeni: Ref. templomok és tornyok. 9.)

Kovács szerint (Magyar ref. templomok II. 658.) 1300 körüli évekből származik. Nincs kizárva, hogy a mai templom a XV. századi gótikus kor alkotása.

Fali szentélyfülkéje kétségtelenül a reformáció előtti kor emléke, de a XVI. század elejéről – amint Balogh Jolán megállapítja. (Az erd. renaissance. 288.) A szentségfülke ugyanis már reneszánsz hatást árul el. (Kelemen: Művészett. I. 246., 114. jegyz., 250., 150. jegyz.)

A hajó kazettás mennyezete 65 kockából áll, érdekes ember- és angyal-mintákkal. Parajdi Ilyés Jánosban sejtik alkotóját. Felirata szerint 1676-ban készült. (Ref. Névkönyv. 1894. 21–22.; Kelemen: i.m. 246., 114. jegyz.)

A szentélyt XIX. század eleji stukkó mennyezet fedi. A szószék Sipos Dávid alkotása 1758-ból. (Kelemen: i.m.. 246., 114. jegyz.; Kovács: i.m. I. 220., 239:) Régi fatornyán 1663. S.K. felirat látható. (Balogh J.: Magyar fatornyok. 165.)

Középkori tiszta katolikus lakói a reformáció idején lutheránusok lesznek, a templommal együtt.

A XVI. század végére a lutheránusok megfogyatkoznak és a reformátusoké lesz a templom, akik javára Bethlen Gábor idejében Földvári Ferenc követ buzgólkodik, aki a régi templomot kiigazíttatja és 1613 után református lelkipásztort hozat. A templomban levő 1676-os dátum a nagyobb átalakítás idejét jelzi. 1882-ben nyugati oldala kidől s ennek következtében pap nélkül marad. Az 1880-as évek végére megújítják és körlelkészség központjává teszik. (Ref. Névkönyv. 1894. 18.)

Református templom

A református templom szószéke