# 20. DITRÓ

Az 1567. évi regestrumban jelentkezik először 26 kapuval. (SZOKL. II. 221) 1576-ban Ditró, 1602-ben Gitro néven szerepel. (C. Suciu: Dicţionar istoric.)

A Schematismus szerint (1848. 66.; 1882. 83.) 1500 előtt plébánia (Benkő K.: Csík, Gyergyó és Kászon. 155.) Ezt elfogadhatóvá teszi Szent Katalin tiszteletére szentelt templomának tornyán – befalazva ugyan, de épen – megőrzött csúcsíves nagy ablaka. A főbejárat ajtókerete is régi faragott kövekből van összeállítva.

Tornya újításáról 1553-ból és 1756–1757-ből van adat. Utóbbi dátum egyben a hajó teljes újjáépítésének és bővítésének is ideje: „Eccelsia haec aedificata ab anno 1756 ad an. 1757.”

1712-ben a tornyot 3 öllel magasítják.

Az 1600-as évszámmal ellátott Mária kép eredetileg oltárkép lehetett. Csonka felirata: „Gens Hungara, quid trepidas...”

1714-ben tűzvész pusztítja.

A reformáció után egy ideig – bizonyára a paphiány miatt – Szárhegy filiája, de 1711-től újra anyaegyház és hamarosan túlnövi egykori materét, ezért építik 1911-ben – a régi templom megtartásával – hatalmas kéttornyú templomukat.

Főoltárának három fehér márványszobra a falu szülöttének: Siklódi Imrének alkotása. (Endes: Csík, Gyergyó, Kászon. 350.)

A XVIII. században katolikus anyaegyház. (Benkő J.: Transsilvania. II. 165.), és e század elején is csak katolikus temploma van. (Helységnévtár. 1913.)

1580 körül kísérlet történik reformálásra Lázár András révén, aki prédikátort hozat Szárhegyre, de 10 év múlva ő maga állítja vissza a régi egyházat.

Szent Katalin-templom

Katolikus templom