# 77. VÁGÁS

1333-ban Dobov néven jegyzik a pápai tizedjegyzékben és 1334-ben is. 1334-ben Voygias néven is van bejegyzés, de ez Vargyassal is azonos lehet. (Beke: Az erd. egyházmegye. 177.)

Az bizonyos, hogy Vágás és Dobó között egy középkori templom állott, amely a két falunak közös temploma volt. Ennek papja, András 1333-ban a pápai tizedjegyzék szerint 3 banálist fizet, más adat szerint 4 régi banálist (Beke: i. m. 173.; Orbán: Székelyföld. I. 34., 23. jegyz.), 1334-ben 4 banálist. Voygias pedig egyszer fizetett 1334-ben 1 régi banálist. (Documente. XIV. C., III. 169, 200, 201.)

A középkori templom létét megerősíti az is, hogy 1488-ból ismeretes plébánosa, Máté, aki mint a Keresztelő Szent János-templom papja a pápától kéri, hogy a papi rendeket felvehesse. (Beke: i. m. 177., jegyz., hivatkozva a Suplic. 1129., 275-re.)

1510-ből András plébánosról van adat, aki tanúként szerepel Székelykeresztúron. (Beke: i. m. 172., jegyz., hivatkozva a Tabular Albense. II. 397, 403-ra)

Erről a templomról dönt 1630-ban a Brandenburgi Katalin által kiküldött bizottság a katolikusok javára.

A középkori templom tanúja a szépen faragott, egy kőtömbből álló szentségfülke, melyet az új templom szentélyének keleti falában helyeztek el. (Dávid L.: A középkori Udvarhelyszék. 348.)

Ugyancsak a régi templom öröksége az a harang – ma elhasadva hallgat –, melynek fémdomborművei a szentkeresztúrihoz hasonlóak. Ezek: Kálvária; Olvasó szent (talán Szent Jeromos); Trónon ülő király; Másoló szent. (Dávid L.: i. m. 348.; Orbán: i. m. I. 34.)

A régi templomot 1784-ben újítják, majd a tovább romladozó templom helyébe 1843–1851 között új templomot építenek. (Schematismus. 1882. 193.)

Középkori tiszta katolikus lakossága többségében a reformáció után is katolikus marad. A XVII. század elején a templom mégis a reformátusoké. Brandenburgi Katalin népszavazást rendel el Vágáson és filiáiban, Dobon és Bétán, s a katolikusokat találván többségben, nekik adatja a templomot. (Schematismus. 1882. 193.; Orbán: i. h.)

A templom elvesztésével – ahogyan Orbán írja – a reformátusok is tért veszítenek s kevés számú híveiknek Dobóban építenek templomot, de később az is megszűnik.

A XVIII. században katolikus anyaegyház (Benkő J.: Transsilvania. II. 188.), és e század elején is csak katolikus temploma és egyháza van.

Katolikus templom