# 44. NOSZOLY

1215-ben és 1220-ban jelentkezik először a forrásokban. (Györffy: Az Árpád-kori. II. 82.; C. Suciu: Dicţionar istoric.) 1318-ban és 1323-ban Nuzal, 1587-ben Nozally formában említik. (Györffy: i.h.; C. Suciu: i.m.)

1333-ban plébániatemploma van, papja ebben az évben 1 garast és 13 montan dénárt fizet, 1334-ben 3 garast. Papja ekkor Bálint volt. (Beke: Az erd. egyházmegye. 112.; Györffy: i.h.; Documente. XIV. C., III. 136, 168.) Ide sorolnak 1332-ből egy 15 dénáros befizetést is, a pap neve alapján.

Temploma építését a XIII. század végére vagy a XIV. század elejére teszik. (Entz G.: Három régi ajtószárny. 6.; Kovács: Magyar ref. templomok. I. 216.) Temploma román kori, de a XV. században csúcsíves ablakokat és támpillérek nélküli sokszögzáródású szentélyt kap. (Szabó T.A.: Szolnok-Doboka m. 203.) A négyzetes szentélynégyszög fölé keresztboltozatot építenek. (Kovács: i.m. II. 692.)

1594-ből javítása dátumát örökítették meg. (Ref. Névkönyv. 1884. 23.; Kádár: Szolnok-Doboka vm. V. 249.) Az 1643. évi összeírás reformáció előtti kőtemplomot vesz számba. (Kádár: i.h.)

A falu közepén álló kőtemplomot 1754-ben is leltározzák. Haranglábon álló kis harangjának felirata: Ec.To.M. Ston. V. F.T.N.O.P. B.Ae. Anno 1602. Noszoly. (Kádár: i.m. V. 249–250.; Balogh J.: Magyar fatornyok. 180.)

A templomot 1883-ban javítják.

Középkori katolikus lakói a reformáció idején unitáriusok lesznek, a templommal együtt. 1622-ben még övék a templom, 1643-ban viszont már a reformátusoké, akárcsak 1754-ben. (Kádár: i.m. V. 249.)

A XVIII. században előbb filia, a század második felétől anyaegyház, majd 1875-től újra filia, Kékeshez tartozva. (Benkő J.: Transsilvania. II. 184.; Kádár: i.h.; Ref. Névkönyv. 1884. 23.)

A helynevek lakóiról vallanak: 1329-ből Bizustó, Likashatár, Szarvastó, Szunerdeje, Légenfark, Kereszteserdő, Akasztófabérc, Körév, Nyíresbérc, Lovasbérc, Monyorospataka, Mellyespatak, Genokuta, Dobrahegyese, Nagykapus, Lumpurhegyese; 1623-ból Medgyes-halombérce, Kisalj, Szőlők alatt, Kisrét, Horgas, Kapus, Szajkahídja, Szarvaserdő felé stb. (Kádár: i.m. V. 251–252.)

Református templom