# 2. ALMÁSRÁKOS

1350-ben Rákus, 1461-ben Racus, 1492-ben Rákos, 1573-ban Új-Rákos, 1603-ban Kis-Rákos néven jelentkezik az oklevelekben. (C. Suciu: Dicţionar istoric.)

Az 1350-ben kelt határjárási oklevél egy Rákos határában álló templomot említ, ahol egy remete tartózkodott. (Documente. XIV. C., IV. 551.; Anjou Okmánytár. 404.)

Későbbi adat templomáról nincs. Valószínű, hogy már a reformáció előtt elpusztult a templom is, a falu is, mert 1573-ban Új-Rákos, majd 1603-ban Kis-Rákos néven jelenik meg az oklevelekben új, görögkeleti lakossággal.