# 104. KISFALUD

A múlt századtól két falu (Kecsed és Kisfalud) egy község Kecsedkisfalud néven.

Az 1567. évi regestrumban mint külön falut Kisfalud néven 2 kapuval jegyzik. (SZOKL. II. 220.)

Nem valószínű, hogy a középkorban külön temploma lett volna, mert mindig filia volt. Kápolnája azonban lehetett. A ma álló templom ugyanis már 1697-ben állott, amire festett mennyezetének dátuma a bizonyság (1620-nak is olvasták). Mintáit a felsőboldogfalvi mennyezet mintáival hozzák kapcsolatba, ez pedig 1670-ben készült. (Kelemen: Művészett. I. 70, 103, 235/3, 247/122.; Ref. Szemle. 1963. 54.)

A korábbi kápolna létét a hagyomány is megerősíti, amely szerint a mai templom előtt, a falutól északra a Régi Kápolna nevű helyen szentegyház állott, ami a helynév szerint kápolna lehetett. (Dávid L.: A középkori Udvarhelyszék. 179.)

Középkori katolikus lakói a reformáció idején az anyaegyházzal együtt reformátusok lesznek és azok is maradnak.

A XVIII. században és később is Kecsed filiája. Más egyház itt nem volt. (Benkő J.: Transsilvania. II. 188.; Helységnévtár. 1913.)