# 34. MEZŐPANIT

1332-ben szerepel először a pápai tizedjegyzékben (Beke: Az erd egyházmegye. 167.; Orbán: Székelyföld. IV. 21 l.) Pambusnak írva. 1431-ben Panijth néven (SZOKL. III. 50.) fordul elő.

1332-ben plébániatemploma van, ekkori papja, János a pápai tizedjegyzék szerint 4 régi banálist és 2 dénárt fizet.

1431-ben név nélkül szerepel papja. (SZOKL. III. 50.)

Középkori templomának szentélye, keleti része ma is a régi. 1800-ban nyugati részén meghosszabbítják és kőtornyot építenek hozzá. Addig fatorony állott mellette, melyről 1633-ban van említés. (Ref. Névkönyv. 1897. 11.)

A középkorban tiszta katolikus falu. A reformáció idején templomával együtt református lesz.

A falutól keletre a Juktető egyik pontját Kápolnának nevezik. Itt kápolna állott, amely 1750-ben még megvolt, mert ebben az évben Macskási Krisztina hosszúaszói birtoka jövedelméből a kápolna javára 150 forintot adományoz. (Orbán: i.h.; Benkő K.: Marosszék. 327.) A múlt század közepén már csak alapjaiból látszott valami és helyének négyszögű gödre. Valószínű, hogy a XVIII. század elején megindult jezsuita misszió idején épült.

A régi középkori faluról a helynevek beszélnek: Banca, Banca orr, Barcaoldal, Báni út, Békás-tó, Bergenyei bérc, Bérca, Padban, Borsfű, Borsfűtetej, Borsós áj, Csereközi, Cserébe hágó, Hideg kút, Kotló vápája, Köblös tető, Macskahát, Erős tér, Felhágó, Főnyíl, Harasz farka, Harcó alatt, Nagy agyagos, Pad, Ropó, Szakasz útja, Száltelki kút, Tekintő-hegy, Teleki, Telek patakja, Tizedes láb, Tyúkszó, Tyúkszófű, Tyükszó oldala, Veres csere. (SZOKL. VI. 409.)

Református templom