# 46. SZENTKATOLNA

1332-ben Sancta Catherina néven jelentkezik az okiratokban. (Beke: Az erd. egyházmegye. 126.; Documente. XIV. C., III. 151.; Orbán: Székelyföld. III. 146.) 1533-ban Zenthkatholna, 1602-ben Szent Katolna (C. Suciu: Dicţionar istoric.) néven említik.

1332-ben plébániatemploma van, papja, István ebben az évben a pápai tizedjegyzék szerint 5 régi és 4 kicsi banálist fizet, 1333-ban 2 banálist, 1334-ben 4 sasos dénárt. (Beke: i.h.; Orbán: i.h.; Documente. XIV. C., III. 151, 189.)

A falu neve is bizonyítja, hogy Szent Katalin-temploma volt már 1332-ben, akiről nevét is kapta. A régi templom az 1802. évi földrengéskor összeomlik. Helyette 1815–1823 között új templomot építenek. Az épülő templom jótevőjének, Demény Antal pesti egyetemi tanárnak nevét emléktábla örökíti meg. (Schematismus. 1882. 106.)

Középkori tiszta katolikus lakossága a reformáció után is mindmáig katolikus marad.

A reformáció utáni évszázadból is ismert plébánosa: Philipposovits Pál 1664-ből. (Beke: Az erd. papnevelde. 163.)

A XVIII. században is katolikus anyaegyház (Benkő J.: Transsilvania. II. 165.), és e század elején is csak katolikus temploma van.

Katolikus templom