# 5. BETHLEN

1509-ben és 1511-ben Bethlen, 1534-ben Bettlehem, 1601-ben Betlen néven jelentkezik az oklevelekben. (C. Suciu: Dicţionar istoric.)

1666-tól a bethleni szász pap jár be Fogarasra keresztelni, de később Apafi ezt akadályozza. (Binder: Közös múltunk. 182.) Ekkor tehát itt szász, vagyis lutheránus templom van. A szászok papjáról már 1632-ből van adat, aki a „schola mesterrel együtt lakik a parochiális funduson”. (Binder: i.m. 184.)

Báthory István 1576-ban szászokat telepít ide azzal, hogy a kedvezményekért kötelesek a falut megújítani. Feltételezhető, hogy előbbi korokban elmenekült vagy kipusztult szász telepesek helye volt Bethlen, s így katolikus hívek faluja, akik a reformáció idején lutheránusok lesznek.

A XVI. század végén a jezsuiták 44 családot visszatérítenek a katolikus egyházba, de a következő század elején ezek újra lutheránusok lesznek. Papjaik 1600-tól 1810-ig ismeretesek. További adat se a hívekről, se a templomukról nincs.

1612-ben Báthori Gábor megparancsolja a fogarasi várparancsnoknak, hogy a szászok hitüknek és nyelvüknek megfelelő papokról gondoskodjanak. Utolsó szász papjuk 1831-ben távozik.