# 80. FINTAHÁZA

1457-ben Fintaháza néven jegyzik az okiratok (C. Suciu: Dicţionar istoric.), 1567-ben 4 kapuval szerepel a regestrumban (Orbán: Székelyföld. IV. 1. jegyz.)

Volt régi temploma, de kora ismeretlen. 1794-ben lebontják s 1794–1843 között újat építenek. (Benkő K.: Marosszék. 141.)

1693-ból származó szószéke a régi templomból maradt meg. A régi templomnak nem volt tornya.

Lakói a középkorban katolikusok s a reformáció után reformátusok lesznek.

1702-ig Káposztásszentmiklós református filiája, 1770-től református anyaegyház. (Ref. Névkönyv. 1904. III.) Híveiről a régi nevek vallanak: Erős, Alsó oldal, Pindus, Tekeres, Göcsi patak, Vécke árka. (Benkő K.: i.h.)