# 21. KÉZDIMÁRKOSFALVA

1332-ben villa Marci néven jelentkezik az oklevelekben. (Beke: Az erd. egyházmegye. 125.; Orbán: Székelyföld. III. 185.) 1497-ben Márkosfalva (C. Suciu: Dicţionar istoric.) formában fordul elő. Márkosfalvát a regestrum 1567-ben 21 kapuval jegyzi. (Orbán: i.m. III. 185., 1. jegyz.)

1332-ben plébániatemploma van, ebben az évben a pápai tizedjegyzék szerint papja, Tamás 5 régi és 4 kicsi banálist fizet, 1334-ben meg 2 garast. (Beke: i.h.; Orbán: i.m. III. 185., 1. jegyz.). János papot 1333-ban 2 garas fizetéssel említik.

1488-ban Baranyai Mihály a plébános, aki Ince pápától felszentelésének engedélyezését kéri, mivel már márkosfalvi plébános. (Beke: i.m.125, jegyz., Suplic.1129.)

1538-ban Tamás a plébános, aki egyben tanító is. (Tabular Albense. 201.)

A falu a templom védőszentjéről, Szent Márkról kaphatta nevét.

A régi templom már nem létezik, helyébe 1875-ben új templomot építenek. (Kovács: Magyar ref. templomok. II. 669.)

A középkorban tiszta katolikus falu a reformáció idején református lesz, templomával együtt.

A XVIII. században is református anyaegyház. (Benkő J.: Transsilvania. II. 192.)

Református templom