# 49. SIKLÓD

1566-ban mai nevén jelentkezik. (C. Suciu: Dicţionar istoric.) Az: 1567. évi regestrumban 46 kapuval jegyzik. (SZOKL. II. 220.) 1570-ben Syklod (C. Suciu: i. m.) a neve.

Középkori templomát földcsuszamlás miatt 1929-ben le kellett bontani. A vakolat és mész alatt rejtőző faragott kőanyag alapján kétségtelenül megállapítható, hogy a XV. század második felében gótikus stílusban épült templom volt. A bontott anyagban talált ívelt kőbordák, gótikus ablakkávadarabok, gyámkőtöredékek, a szemöldökgyámos ajtókeret tanúi annak, hogy a kőbordás boltozatú, csúcsíves ablakokkal, ajtókeretekkel épült templom az egykori anyaegyház, Küsmöd 1446-ban épült templomához hasonló.

Az anyaegyházhoz való kapcsolat emlékét két határnév is őrzi: Szentegyház út és Klastrombérc.

1660-ból egy leltár emlékezik meg a templomról és javairól. (Dávid L.: A középkori Udvarhelyszék. 255.)

A földcsuszamlásos talajra épült templom többször szorul javításra: 1761 körül az első és 1827-ben már a negyedik javításra kéregetnek. Ebben a templom fundamentumától való megépítéséről írnak. 1827–1834 között új szentélyzáródást toldanak hozzá.

1868–1871 között a szentélyt újjáépítik. 1903, 1935, 1941 az újabb javítások dátumai.

Eredetileg sokszögzáródású volt. Kőkerítés vette körül és az 1784-ben készült különálló fatornya Csíkfalvi Tsok János művészetét dicsérte.

Középkori tiszta katolikus lakossága a reformáció idején református lesz, a templommal együtt. 1629-től válik el az anyaegyháztól és lesz önálló. 1624-ben még Küsmöd filiája. (Benkő J.: Transsilvania. II. 188.) E század elején is csak református egyház és templom van Siklódon. (Helységnévtár. 1913.) A templom lebontás alatt áll. Az 1990-es években új templomot építenek modern kazettás mennyezettel.

A lebontott református templom tornya