# 15. CSAPÓSZENTGYÖRGY

1347-ben Zenthgyurgy néven jelentkezik az okiratokban. (C. Suciu: Dicţionar istoric.) 1451-ben Zenthgerg, 1504-ben Chapozenthgerg, 1587-ben Czapo, Zentt Georgy (uo.) formában fordul elő.

Bizonyos, hogy a XIV. században itt plébániatemplom volt, és a falu nevét a Szent György tiszteletére szentelt templomától kaphatta.

Ezt erősíti meg az a tény, hogy a Csapótól Radnót felé a Maros partján, a Marostól körülfolyt Csűrrét magaslatának egy kerek dombját Templomhelynek nevezik. A múlt század közepén a templom romfalai és a templomot övező kőfal nyomai is megtalálhatók voltak.

A XVIII. századtól már csak prédiumot jelöl a neve, tehát lakatlan terület. Templomának pusztulása ebben a században következhetett be. (Orbán: Székelyföld. V. 39.) 1712-ben még gyéren lakták. (Orbán: i.m. V. 39., 2 jegyz.) Nevét a Radnóthoz tartozó Szent György-tanya őrzi.