# 115. SZERDAHELY

A XII. században telepítik a szászok egy előbb székelyek lakta helyen. (Fabini)

1290-ben jelentkezik első ízben az oklevelekben Ruchmark néven. (C. Suciu: Dicţionar istoric.) 1291-ben Rutmark, 1330-ban Rusmark, 1334-ben Forum Ruthenorum, Zeredahel, 1404-ben Zerdahel, alias Rewsmark, 1494-ben Reusmark, 1552-ben Zerdahel, 1563-ban Reismark, 1645-ben Szerdahely formában fordul elő. (C. Suciu: i.m.)

1330-ban plébániatemploma van, ebben az évben plébánosa Miklós, aki András erdélyi püspök elleni panaszosok között szerepel. (Documente. XIV. C., II. 324–325.)

1332-ben Konrád a plébános, aki a pápai tizedjegyzék szerint felszólítást kap a pontos fizetésre. (Documente. XIV. C., III. 137.; Beke: Az erd. egyházmegye. 94.) 1334-ben fizet is 3 márka ezüstöt, majd 80 dénárt, 1335-ben meg 3 lotó ezüstöt. (Documente. XIV. C., III. 184, 187, 207.; Beke: i.m. 98.)

Háromhajós román kori temploma építési idejét az 1260-as évekre teszik. Korjelzőnek tekintik a karcsú magas tornyot és az alatta kiépített árkádos karzatot, melyet keresztboltozat fed.

A XV. században gótikus jelleget kap. 1783-ban bővítik. Szt. Mátyás tiszteletére szentelték. (Fabini)

A román korból még az oldalhajók árkádjai maradtak meg. Ezek fölött dongaboltozat készült és karzat az 1496. évi erődítési építkezések korából. Ekkor a hajó külső falait magasították és előrenyújtották a torony két oldalán. Így ezek közrefogják a tornyot. Belsejét később barokkosan átalakították.

Kör alakú várfala a legrégibb román kori formát őrzi a XIII. századból. A tér felé forduló oldalán áll a kaputorony, amelyet a templomőr lakásává alakítottak át. (Oprescu: Bisericile cetăţi. 58.; Komm mit. 1973. 27–29.) Középkori tiszta katolikus lakói a reformáció idején lutheránusok lesznek, a templommal együtt.

Ez a fordulat már 1530-ban megtörténik. (Schematismus. 1882. 55.)

A XVIII. században lutheránus anyaegyház és e század elején is az. (Helységnévtár. 1913.; Benkő J.: Transsilvania. II. 209.)

1770-től református anyaegyház. (Schematismus. 1882. 55.)

A XVIII. századtól katolikus egyház is létesül, de a II. világháború után hívek nélkül marad.

Katolikus templom

Lutheránus templom