# 147. SZÉNAVERŐS

1430-ban Zenaweres, 1501-ben Zenawerw, 1638-ban Szénavereös néven írják az oklevelek. (C. Suciu: Dicţionar istoric.)

A XV. századból származó egyhajós templomát 1870-ben lebontják és 1873-ban tágas, újgótikus templomot építenek.

A régi templomból két pad marad fenn: 1540-ből és 1582-ből. Előbbinek felirata elárulja az akkori plébános nevét is: „Hoc opus fecit fieri Dns Clemens Plebanus de Szinevares-natione Deschatus, per Magistrum Georgium de Zagor. Hoc anno Deorgius aeditus eccelsiae cincives hujus villae 1540.” (Fabritius: S. Kirchenburghen. 75.) Belseje újgót.

A templomot várfal vette körül, kaputoronnyal és bástyatoronnyal. Ezek még állnak. A kaputorony alatt volt az egyetlen bejárat, keresztboltozatos mennyezettel. A falutól a templomdombhoz 100 lépcső vezet fel.

Érdekes a déli torony felirata: „O quam beatae respublica quam felix communitas, quae tempreae pacis considerat bello. Pastore existente Michaele sixto Anno DDLIII. Seniores Petrus Gross, Thomas Ungar, Georgius Kappes.” Egy másik felirat javítását örökíti meg: „In nomines divini gloriem et honorem publicis impensis structuram hujus operis fecit? comunitatis Zinaverensis existente parocho Michaele Henning anno 1641.” Szt.Mihály tiszteletére volt szentelve. (Fabini) Az északi tornyon 1553-i dátum maradt fenn. (Fabini)

Az új templom építésekor, mivel az hosszabb lett a réginél, a várfalat kelet felé áttörték, így ezen a részen az új szentély kinyúlik a szabadba. Megőrizték kő keresztelőmedencéjét és az 1540-ből származó papi székét.

Középkori tiszta katolikus lakói a reformáció során lutheránusok lesznek, a templommal együtt. Utolsó katolikus plébánosa az 1540-ből idézett Kelemen plébános lehetett, az 1553-ból idézett Mihály pedig már lutheránus pásztor volt.

A XVIII. században anyaegyház, és e század elején is az. (Helységnévtár. 1913.)

Lutheránus templom