# 20. FEJÉREGYHÁZ

1291-ben mint Feligaz nevű helység jelentkezik Aranyosszéken. (C. Suciu: Dicţionar istoric.) Egy későbbi gyulafehérvári káptalani oklevél Feligaz helyett Felegházát ír, amely Orbán szerint (Székelyföld. V. 120.) Fejéregyház hibás elírásából származik.

Nevét megőrizte az elpusztult Bogát közelében a Dombró és Felvinc közötti völgy neve. 1875-ben ezt írja róla a széki összeírás: Körtvélyes vagy régen Fejéregyház. (Orbán: i.m. V. 118.) Az elpusztult Körtvélyes alias Fejéregyház lakói az 1209-ben a forrásokban jelentkező Dombróra és Felvincre húzódnak, s jut lakóiból Kercsedre is.

Kétségtelen, hogy Fejéregyház középkori templom emlékét őrzi. „Öreg emberek még most is meg tudják jelölni a megsemmisült falu fekhelyét, hogy vastag cserépdarabok, sőt gyümölcsfák is maradtak vissza.” (Orbán: i.h.)

A völgytorkolat jobb oldali előfokán még meglévő alapfalak alapján Orbán megállapítja, hogy kerek idomú volt, 50 lépés kerülettel. (Orbán: i.m. V. 120.)