# 45. MEZŐSZENGYEL

1328-ban Scengyel néven jelentkezik a forrásokban. (C. Suciu: Dicţionar istoric.) 1333-ban Zengyel, 1464-ben Zenthgel, 1478-ban Mezewzengyel (uo.) formában fordul elő.

1333-ban plébániatemploma van, ebben az évben papja, Pál a pápai tizedjegyzék szerint 12 dénárt és 9 liliomost fizet, 1334-ben 11 dénárt és 8 montan dénárt. (Beke: Az erd egyházmegye. 185.; Documente. XIV. C., III. 160, 183.)

1389-ben Litteratus István a szengyeli pap. (Schematismus. 1882. 170.) A középkori templom nyomtalanul elpusztul.

Középkori katolikus lakói a reformáció idején reformátusok lesznek, a templommal együtt. A régi templom helyébe teljesen újat építenek.

A XVIII. században és azóta is Marosbogát filiája.

A katolikus hívek részére 1770-ben egyházközséget szerveznek. Templomuk 1783–1785-ben épül és azóta anyaegyház. (Schematismus. 1882. 171.)

Katolikus templom

Református templom