# 77. MAROSSZENTIMRE

1238-ban az oklevelekben villa Sancti Emerici néven jelentkezik. (C. Suciu: Dicţionar istoric.) Györffy szerint előbb Gyomord volt a neve és nála az S. Emerico név csak 1314-ben tűnik fel. (Györffy: Az Árpád-kori. II. 186.) 1326-ban is Sancto Emerico, 1332-ben Zentemreh, 1365-ben Zentemery, 1369-ben Zentemerich, 1507-ben Zenth Imreh, 1648-ban Szent Imre formában fordul elő. (Györffy: i.h.; C. Suciu: i.m.)

Nevét templomáról kapta s ez jelzi templomának korát is.

1332-ben Tamás a plébános, aki a pápai tizedjegyzék szerint ebben az évben 40 dénárt fizet, majd 20 dénárt és 7 régi banálist, 1334-ben 3 (?) garast. (Györffy: i.h.; Beke: Az erd. egyházmegye. 87.; Batthyaneum. II. 126.) (Documente XIV. C., III. 124.)

Ma is álló templomának román kori részei a XII. századra utalnak. Ilyenek: a hajó alapfalai, a sík mennyezet, a déli kapu félköríves kőkerete. (Szőnyi: Régi magyar templomok. 225.; Debreczeni: Erd. ref. templomok és tornyok. 8.; Korunk. 1972. 356.)

1442 után Hunyadi János a régi templomot javíttatja s a kor szellemében gótikus stílusban alakítja át. 1442. március 15-én Murad szultán vezére, Mezid bég ellen Hunyadi csatát veszít éppen ezen a tájon. Ekkor – úgy látszik feldúlják a templomot is, ami az újítást indokolja. Ekkor esik el Lépes György erdélyi püspök is, nem messze a szentimrei ütközettől.

Hunyadi a zsákmánnyal távozó törököket Nagyszebennél eléri és megveri, s a zsákmányból újítja fel a szentimrei templomot és építteti a tövisit.

A megújításkor készül a sokszögzáródású szentély, a hajó csúcsíves ablakainak záródása, a külső támpillérek sora, a sekrestye ajtókerete az elpusztult helyett, és ekkor építik újjá a védőfalat, amely ma már csak romtöredékekben áll fenn. (Szőnyi: i.m. 225.; Debreczeni. i.m. 160.; Balogh J.: Az erd. renaissance. 50., 186.)

Ebből a korból ismeretes plébánosa, Ágoston István, aki 1488-ban Ince pápától pappá szentelésének engedélyezését kéri, mivel még csak akolitus. 1539-ben Ambrus plébános és tanítója jelen van egy végrendelet készítésénél. (Batthyaneum. II. 126.)

Tornyát egy régebbi, nagyobb alapterületű torony helyébe építik a XVIII. században. (Szőnyi: i.m. 225.) Falain falfestmények nyomai láthatók. Sík mennyezete 1788-ban készült.

Középkori lakói a reformáció idején reformátusok lesznek, a templommal együtt.

A XVIII. században református anyaegyház. (Benkő J.: Trassilvania. II. 182.)

A XV. századtól vegyes lakosságú.

A két világháború között még papja van megfogyatkozott lélekszámmal, de a második világháború után pap és hívek nélkül marad.

Református templom

Befalazott ajtó a református templomban