# 23. OLÁHSZENTGYÖRGY

1440-ban Zenthgyurgh, 1576-ban Szent Gyeorgy, 1559-ben Zentgeorgy, 1587-ben Sanctus Georgius néven jelentkezik az oklevelekben. (C. Suciu: Dicţionar istoric.)

1332-ben János, villa Sancti Georgii papja, a pápai tizedjegyzék szerint 5 garast fizet. (Documente. XIV. C., III.147.) Beke ezt Oláhszentgyörggyel azonosítja, mivel ugyanezen évben szintén János pap de Sancto Georgióból 8 pondót fizet (Documente. XIV. C., III. 139.), amely viszont Szászszentgyörgyre vonatkozik. (Beke: Az erd. egyházmegye. 118.) Nem bizonyos, mert János pap az egyik Szentgyörgy után is fizethetett kétszer.

Függetlenül azonban ettől, akkori neve, Szent György Oláhszentgyörgyön is középkori templomot feltételez, melyet Szent György tiszteletére szentelt templomától kapott. Ezzel a névvel jelenik meg már 1440-ben. Az oláh előneve viszont csak 1607-ben tűnik fel.

Névadó középkori katolikus lakói ekkorra már az ismert háborús idők következtében meggyérülnek s templomuk is elpusztul.