# 52. SZENTÁBRAHÁM

Neve 1334-ben jelentkezik a pápai tizedjegyzékben de Sancto Abraama (Beke: Az erd. egyházmegye. 175,; Orbán: Székelyföld. I. 120.) néven. 1567-ben a regestrum Zent Abran néven 11 kapuval jegyzi. (SZOKL. II. 219.) 1680-ban Szent Ábrahám (C. Suciu: Dicţionar istoric.) formában fordul elő.

1334-ben plébániatemploma van, ebben az évben papja, Vyda a pápai tizedjegyzék szerint 3 régi banálist fizet. Sőt Szent Ábrahámra vonatkozik az előző évi befizetés is, ahol ugyancsak Vyda a plébánia megnevezése nélkül 6 régi banálist fizet. (Documente. XIV. C., III. 201.; Orbán: i. m. I. 120., 2. jegyz.)

A régi középkori templom a falu felső végében egy dombon állott, amely nevében őrizte meg emlékét: Templom-hegy. Orbán idejében még látható volt, s a falu lakói szerint „ez egyháznak nagyon szép és régi, volt falait, szép freskó festmények borítják”. (Orbán: i. m. I. 120.; Ref. Szemle. 1966. 169.) Romos állapota miatt 1802-ben lebontják és a faluban építenek új templomot.

Az új templom kazettás mennyezete részben (a nyugati rész) talán a régiből került át ide, de nem lehet régibb a XVIII. század végénél. (Dávid L.: A középkori Udvarhelyszék. 329.)

A templom kortársa lehetett az a harang, amely maiusculum betűi alapján a XIV. században készülhetett. Felirata: „O REX GLORIE VENI CUM PACE.” (Orbán: i. h.) A harangot a budapesti Nemzeti Múzeum őrzi.

A középkorban és még azután is egy ideig közös temploma volt Csekefalvának, Andrásfalvának és Gagynak, amelyek Szentábrahám filiái voltak.

Középkori tiszta katolikus lakói a reformáció során az unitárius vallásnál állapodnak meg és kapják meg a templomot is. 1630-ban feljegyzik, hogy a csekefalviak, akik úgy látszik többségükben reformátusok maradtak, „az religio megváltoztatásában elejektől épített templomukat abba kellett hagyniok”, mivel a régi templom az unitáriusoké lett. (Dávid L.: i. h.)

A XVIII. században unitárius anyaegyház. (Benkő J.: Transsilvania. II. 227.) E század elején is csak unitárius egyháza van. (Helységnévtár. 1913.)

Unitárius templom