# 9. FELSŐALDORF

1332-ben jelentkezik először Waldorf Superior, majd villa Latina néven. (Györffy: Az Árpád-kori. I. 557.; C. Suciu: Dicţionar istoric.) 1413-ban Superior Latina, in monte Gallorum, 1432-ben villa Latina Superior, 1443-ban Felsewwaldorf, 1587-ben Latina Superior formában fordul elő. (C. Suciu: i.m.)

1332-ben plébániatemploma van, ebben az évben papja, Herman a pápai tizedjegyzék szerint fél fertó ezüstöt fizet, majd Miklós 4 garast; 1333-ban ugyancsak Miklós 4 garast, 1335-ben 3 garast. (Györffy: i.h.; Documente. XIV. C., III. 134, 137, 175, 213.)

1488-ban épül második temploma melyet a XVIII. században átépítenek. 1873-ban újítják, a templomból több gótikus elemet átmentettek.

1529-ben Máté a papja, az okiratok szerint: „decretorum doctor plebanus ville Latine Superioris. (Beke: Az erd. egyházmegye. 120.)

Az első templom a helység első okleveles említésénél (1332) kb. 100–150 évvel korábbi lehet, mert vallon telepítésről van szó, mely a XI–XII. századra nyúlik vissza. Így valószínű, hogy erre a településre vonatkozik IV. Béla adománylevelében szereplő villa Latina is. (Beke: i.m. 120.)

Középkori tiszta katolikus lakossága a reformáció idején lutheránus lesz; templomával együtt, és az is marad. Lutheránus anyaegyház e század elején is. (Helységnévtár. 1913.)

Lutheránus templom