# 11. BÁLVÁNYOSCSABA

1315-ben Chaba, 1492-ben Csaba, 1587-ben Czyaba (C. Suciu: Dicţionar istoric.) néven említik a források.

1334-ben plébániatemploma van, ebben az évben papja, Péter (Beke szerint Pál) a pápai tizedjegyzék szerint 1 garast és két keresztes banálist fizet. (Documente. 189.)

Ez a XIV. század eleji templom korán elpusztulhatott, mert később nincs adat róla. Helyén görögkeleti templom épül.

Áll ellenben egy 1562-ből származó fatemplom harangjával, amelyet azonban a XIX. századtól a keleti szertartású lakosok használnak. Harangja a középkori katolikus, majd református templomé volt. A középkori katolikus hívek ugyanis a reformáció idején reformátusok lesznek. Róluk 1556-ban a papi dézsma fizetésével kapcsolatban esik szó. Ezután következhetett be a református hívek pusztulása és a maradék elköltözése a XVIII. században. (Szabó T.A.: Szolnok-Doboka vm. 114.; Kádár: Szolnok-Doboka vm. II. 334.)