# 55. SZENTKATOLNADORNA

1320-ban Scenkatherina néven jelentkezik az oklevelekben. (Györffy: Az Árpád-kori. II. 90.; C. Suciu: Dicţionar istoric.) 1359-ben Zenthkatolna, 1523-ban Zent Katalyn (C. Suciu: i.m.) a neve.

1320-ban Szent Katalinról nevezik a falut, ami Szent Katalin tiszteletére szentelt templomának bizonysága. (Kádár: Szolnok-Doboka vm. VI. 357.)

Mivel 1837-ben romjai még láthatók voltak, az előző században vagy még inkább a XVII. században pusztulhatott el. 1900-ban alapfalai a templom helyén még kivehetők voltak. (Kádár: i.h.) Lakói a középkorban tiszta katolikusok, még 1574-ben is. Azután reformátusok lesznek, a templommal együtt.

A templom pusztulását megelőzte a régi lakosság kipusztulása. 1600-tól puszta.

A hagyomány szerint a helyükbe települt keleti szertartású hívek a régi templom mellett még megmaradt épületeket kijavítják és kolostort létesítenek, de az a XVIII. században megszűnik. (Kádár: i.m. VI. 364.)