# 100. TIBURCTELEK

1344-ben Tyburch néven jelentkezik a forrásokban. (C. Suciu: Dicţionar istoric.) 1355-ben Tyborctheleke, 1380-ban Been alio nomine Tyburchteleke, 1499-ben Thyborvh, 1652-ben Tiborcz formában fordul elő (uo.).

1341-ben a kolozsmonostori apát azért tiltakozik, hogy Deme és testvérei, János és György a Kajántóhoz tartozó Tyburch nevű birtokán kápolnát kezdtek építeni. (Documente. XVI. C., IV. 343.) A kápolna vagy inkább templom – úgy látszik – mégis felépül, mert 1432-ben Mihály kajántói plébános a Tyburchban lévő Szent Ilona-kápolnának is papja. (Beke: Az erd. egyházmegye. 140., jegyz.) 1449-ben is van papja Tiburcznak: Mátyás. (Beke: i.h., a Teleki Codex. II. 23-ra hivatkozva.), sőt még 1499-ben is. (C. Suciu: i.m.)

Kajántó mellett feküdt, nyomtalanul eltűnt.