# 108. OLÁHKOCSÁRD

1278-ban Kuchard, 1332-ben Kohard, Chuchan, 1360-ban Kochar, 1461-ben Kochard néven jelentkezik az oklevelekben. (Györffy: Az Árpád-kori. III. 555.; C. Suciu: Dicţionar istoric.)

1332-ben plébániatemploma van, papja, Péter a pápai tizedjegyzék szerint 22 dénárt fizet, majd 15 dénárt. (Orbán: Székelyföld. V. 39.; Györffy: i.h.; Documente. XIV. C., III. 131.)

Korán elpusztult középkori temploma és egykori katolikus lakossága, mert későbbi adat sem templomáról, sem híveiről nincs. Úgy látszik, a reformáció korát sem érte meg. A XVI. századtól görögkeletiek lakják.