# 17. KORONKA

1332-ben a pápai tizedjegyzék Korunka, Koruka néven jegyzi. (Beke: Az erd. egyházmegye. 166.; Orbán: Székelyföld. IV.175.; C. Suciu: Dicţionar istoric.) Az 1567. évi regestrumban Coronca 8 kapuval szerepel. (Orbán: i.h.)

1332-ben plébániatemploma van, papja, Gergely a pápai tizedjegyzék szerint 4 régi és 1 kicsi banálist fizet, 1334-ben 11 dénárt, 1335-ben 4 veröczeit és 16 sasost. (Orbán: i.h.; Beke: i.h.)

Régi templomát magas védőfalak vették körül. 1769-ben lebontották és helyébe újat építettek. A régi templomból megmaradt két harang. Egyik 1537-ből, amint felirata jelzi: „Salve crux Sancta mundi gloria 1537.” A másik felirata: „O rex glorie, veni cum pace...” Ezt 1857-ben újraöntötték. (Orbán: i.m. lV. 177–178.)

A középkori templomhoz a reformációig csak katolikus hívek tartoznak, akik később hol reformátusok, hol unitáriusok lesznek. Például a Toldalagi család unitárius volt, de Toldalagi Mihály, aki 1642-ben halt meg, katolikus lett.

Sőt közben Koronkán a szombatosság is tért hódít. Egy 1612-ből származó peres okmányból kitűnik, hogy a bodoniak azért akarnak elszakadni Koronkától, mert a „koronkaiak zsidó papot fogadtak, amely cselekedetük által elszakították magukat a bodoniaktól”.

A marosvásárhelyi szentszék azzal utasítja el az érvelést, hogy a bodoniak a „tévelygés idején nem csatlakoztak más megyéhez, most már nincs okuk rá, mert a koronkaiak tévelygésükből megtértek” . A koronkaiaknak ugyanakkor meghagyták, hogy papot, „zsido hiten valót, Dávid Ferenc vallásán valót ne válasszanak, hanem apostolicu hiten valót”. (Orbán: i.m. IV. 178., a koronkai egyház levéltárára hivatkozva)

Végül is a falu református többségben marad, a szombatosok, unitáriusok és katolikusok kevés létszámuk miatt nem engedhettek meg maguknak külön templomot.

Az ősi katolikus és református lakosságtól származnak a helynevek is: a XVI–XVII. századból Akasztóhegy, Berekhát, Bordás, Csere, Hágófő, Horos patak, Kaján torka, Maál farka, Mogyorós pataka, Nagyborozda, Nagygyertyános, Rövid hágó, Simon völgye, Szentbenedeki völgy, Szentiváni útra jövő, Szilasfarka, Szőlő alatt, Tekenős, Tölgy gyakor, Váczcán (SZOKL. VI. 407.), Vápa tető, Felhegy, Csonkás, Hollós, Újhegy, Csatorna Sándor kút, Csorgó (Benkő K.: Marosszék. 285.).

Református templom