# 1. ALFÜGED

1219-ben Fülgestue néven jelentkezik a forrásokban. (C. Suciu: Dicţionar istoric.) 1296-ban Fugad juxta Aranas. (Beke: Az erdélyi egyházmegye. 182.), 1332-ben Sygzd, Figud (uo.), 1398-ban Sugud (C. Suciu: i.m.) formában fordul elő.

1332-ben plébániatemploma van, ebben az évben papja, János a pápai tizedjegyzék szerint 50 dénárt fizet, 1334-ben pedig Gergely pap 12 dénárt és 1 garast. (Beke: i.h.; Documente. XIV. C., III. 123, 192; Orbán: Székelyföld. V. 117., 1, jegyz.). A pápai tizedjegyzék adatait az egykor Aranyosgyéreshez tartozó eltűnt Forkódra vonatkoztatják (Orbán: i.m. V. 105.)

Templomáról ettől függetlenül is van, mégpedig régebbi adat: 1296-ban az Aranyos melletti Fugardról (Fugad juxta Aranas) Péter püspök oklevele megörökíti, hogy Szent István tiszteletére szentelt temploma van. (Beke: i.h., a Cista Capit Albense f.5. num. 33 után)

A templom, egykori katolikus híveivel együtt, valószínűleg még a korai középkorban elpusztult, mert erre vonatkozóan nincs későbbi adat.