# 42. NAGYSOLYMOS

1333-ban Solumus néven említi a pápai tizedjegyzék (Beke: Az erd. egyházmegye. 176.; Orbán: Székelyföld. I. 151.), 1550-ben Naghsolmos (C. Suciu: Dicţionar istoric.) formában jelentkezik. 1567-ben a regestrum 27 kapuval jegyzi. (SZOKL. II. 219.)

1333-ban plébániatemploma van, ebben az évben papja, Béda a pápai tizedjegyzék szerint 3 banálist fizet. (Beke: i. h.; Orbán: i. m. I. 151., 1. jegyz.; Documente. XIV. C., III. 170.)

1514-ben Antal a plébánosa, aki peres ügyben oklevelet állít ki. (SZOKL. I. 327.)

Középkori templomából csak a torony maradt meg, miután a templomot 1847-ben lebontották s anyagából újat építettek, a torony déli oldalához csatolva. Az ma már nem állapítható meg, hogy a lebontott templom azonos-e azzal, amelyet az 1333-as években említenek, vagy a templom a második korszak építési idejéből, a gótikus korból való volt, amint az a megmaradt torony három alsó szintjéből megállapítható, amely gótikus kori, a XV–XVI. század fordulójáról. Földszintje dongaboltozatos, kőkeret nélküli, nyugati és keleti bejárattal. A nyugatit befalazták, amikor hozzáépítették az új templomot. Falvastagsága 180 cm, alulról felfelé keskenyedve.

A régi templomról 1639-ben is szó esik, amikor azon vitatkoznak, hogy a régi templom a reformátusoké vagy az unitáriusoké legyen-e, majd 1660-ban, amikor a hidegkútiak részvállalását szabják meg a solymosi templom és egyházi épületek fenntartásában. (Dávid L.: A középkori Udvarhelyszék. 226.; Orbán: i. m. I. 151.; Ref. Szemle. 1966. 169.)

A középkori tiszta katolikus lakosság a reformáció során átéli a változásokat és végül is az unitáriusok jutnak többséghez és a templomhoz. 1639-ben azonban megfordul a helyzet: a szombatosok felszámolásával a reformátusok lesznek többségben, s a fejedelmi bizottság a reformátusok javára dönt, s ők veszik birtokukba a templomot s tartják meg a mai napig.

A XVIII. században református anyaegyház. (Benkő J.: Transsilvania. II. 288.)

A XVII. századi döntés után az unitáriusok templomot építenek maguknak, s így a XVIII. században unitárius anyaegyház is van (Benkő J.: Transsilvania. II. 228.) és e század elején is. (Helységnévtár.)

Református templom

Unitárius templom