# 44. SZÉPVÍZ

1567-ben Zepwijz néven a regestrum 53 kapuval jegyzi. (SZOKL. II. 221.) 1602-ben Szépvíz, 1694-ben Szép Víz, 1715-ben Csík–Szépvíz formában fordul elő. (C. Suciu: Dicţionar istoric.) Csíkszentmiklós templomához tartozott.

Csak kis kápolnája volt, amelyet az 1694. évi tatárbetörés előtt a Bíró család építtetett. 1861-ben renoválják. (Orbán: Székelyföld. II. 75.; Endes: Csík, Gyergyó, Kászon. 342.; Schematismus. 1882. 74.)

1892-ben új nagy templom épül Szt. László tiszteletére. 1901-ben pedig önálló plébániai rangra emelik.

Középkori lakói tiszta katolikusok.

A XVII. század végén örmények telepednek Szépvízre, akik katolizálódnak és 1785-ben örmény szertartású plébániát szerveznek.

Mai templomuk 1781-ben épült.