# 18. GALAC

1345-ben Galoznak írják, 1356-ban Galoz (Suciu).

Az ásatások alapján (1990) megállapították, hogy a mai görögkeleti templomtól 6–7 méterre gótikus templom állott. Gótikus ívek kerültek felszínre s feltételezik, hogy gótikus volt a boltozata is. Egyik sírban 1588-ból származó érmet is találtak II. Rudolf korából, egy dénárt pedig 1542-ből I. Ferdinánd korából. Ezek alapján vallják, hogy a templom legkésőbb a XV. században épült.

Adat van arról, hogy 1630-ban Buda János és felesége Marga Mária kápolnát építtet, melyről valószínű, hogy ekkor református jelleget kap. Van egy kehely 1597-ből ZG jelzéssel. Bizonyos ugyanis, hogy az eredetileg katolikus hívek a reformációkor reformátusok lesznek a templomot is magukkal vive. Ugyanis több református lelkészt név szerint ismerünk: 1654. Pávai János, 1676. Vallay István és Budai György, 1687-ben Baczoni K. Pál, 1833-ban Örsi Péter. Két filiája is van a református parochiának: Rusor és Puj. (Protocollum Ref. Esp., Hunyad I./ 8. 375 old. I./ 4. 359 old.)

Nem lehet tudni, mióta, de bizonyos, hogy a XVIII. század első felében közösen használták a templomot a katolikussá lett görögkeletiekkel. Valószínű, hogy miután görög katolikusok lettek 1700 után. Pateru Pavel Aron görög katolikus püspök, egy látogatásakor kifogásolja a közös használatot s beszédétől felbátorítva kidobják a református nemesek padjait, mire a reformátusok még a püspököt is bántalmazva, kitiltják a templomból a görög katolikusokat, akik kénytelenek maguknak új templomot építeni.

1782-ben még református papja van a régi templomnak.

A Horea lázadás idején (1784) és 1788-ban török támadás következtében a templom megrongálódik. Tűzvész is pusztítja. Nem tudják teljesen helyreállítani, minek következtében 1810-ben már csak a falak állnak fedél nélkül, de hamarosan azok is eltűnnek (Rusu). A parochiális ház megmarad, de a jelen század elején (1910) már csak 3 református van.