# 20. BORBEREK

1248-ban Burgberg, 1320-ban Burgperg, 1342-ben Borpergh, 1421-ben Borberek, 1508-ban Burchperg, 1636-ban Vurpad néven jelentkezik az okiratokban. (Györffy: Az Árpád-kori. II. 135.; C. Suciu: Dicţionar istoric.)

1317-ben temploma van, ekkor a borbereki egyház jövedelmét évi 12 márkára becsülik, 1320-ban az üresedésben lévő plébánia jövedelmét 30 márkára. (Györffy: i.h.; Beke: Az erd. egyházmegye. 97.; Batthyaneum. II. 125.)

1361-ben Miklós (Batthyaneum. i.h.; Beke: i.h.), 1430-ban Nicolaus Petri a plébános. (Urkundenbuch. IV. 396.)

Első temploma a XII–XIII. század fordulóján már elkészülhetett, mert ebben az időben jönnek a környék szász telepesei (hospites.), akik II. Endrétől kapnak kiváltságokat. 1202-ben és 1248-ban ezeket kiterjesztik Borberekre is. (Györffy: i.h.; Göllner: Geschichte der D. in R. 27, 38.; Nägler: Die Ansiedlung. 134.)

Egy 1492. évi oklevélből azt is ismerjük, hogy Szent Leonárd volt a templom védőszentje. Ezen oklevél szerint a borbereki Szent Leonárd-templom papja felszentelését kéri. Neve: Vincze Albert. (Batthyaneum. II. 24.; Beke: i.m. 97., jegyz.; Suppl. Codex. 1183. 135.)

1451-ben több Fehérvár környéki plébános mellett a kolozsmonostori apát oklevele Borberek Antal nevű plébánosát is említi. (Urkundenbuch. V. 312.)

A XVI. századig szász település. A XII. századi templom helyén ma, a Maros árterületén, 3 méter mélyen, egy elhagyott templom roskadozik, amely a gótikus kor első erdélyi alkotásai közé tartozik.

Szentélye szentélynégyszöggel csatlakozik a keresztboltozatos hajóhoz. Hajójának gótikus ablakai mindkét oldalon keskeny réssel nyílnak, mérmű nélküli trifóliumokkal. Gyanítják, hogy eredetilég háromhajós lehetett, de ma már ez ellenőrizhetetlen, annyira feltöltötte iszappal és homokkal a Maros árja az ablakok magasságáig. A XVI–XVII. században bővítik.

Egykor erős várfal vette körül, de ebből 3 méter az iszap alatt van, csak másfél méter látszik ki. A kapubástyának kapuívezete is csak fél magasságra emelkedik ki az iszapból. Tornya későbbi toldás. Kis harangja kisbetűs felirata mellett csonkán 1475-re kiegészíthető dátum volt. (Balogh J.: Ref. templomok és tornyok. 7.; Korunk. 1972. 357.)

1658-ban megszenvedte a tatárok ostromát, majd 1785-ben érték súlyos veszteségek. Az 1658. éviről írja a krónikás:

Bud, gondod érkezék Alvincz, Borberek,
Mert rajtad voltanak, fene pogánynépek.
Nagy károdra lőnek az barbarus ebek,
Kin siránkozhatnak minden rendbeliek.

(Köröspataki)

1510-ben ellentétek vannak a szászok, németek, magyarok és szlávok között. (Fabini)

Középkori katolikus lakói a reformáció idején reformátusok lesznek, a templommal együtt.

A XVIII. században még református anyaegyház (Benkő J.: Transsilvania. II. 184.), és temploma is a református egyházé, de ma hívek nélkül várja további romlását.

Református templom

A református templom belseje

Gótikus ablak