# 47. RAVA

Neve 1566-ban tűnik fel először az okiratokban. (C. Suciu: Dicţionar istoric.) 1567-ben a regestrum Rau nevén 15 kapuval jegyzi. (SZOKL. II. 219.)

Volt középkori temploma. 1805-ben új templomot építenek; megtartva a XVI. századi tornyot és a középkor végén épült régi templomhajó nyugati, a toronnyal egybeépült részét. (Négyszáz év. 1968. 56.)

A széles alapról induló torony felfelé keskenyedik, három szinten téglalap alakú ablakok nyílnak, a legfelső szinten körablakok. A torony és hajó tengelye nem esik egybe.

1932-ig kazettás mennyezete volt, azután egyszerű vakolást kapott. (Dávid L.: A középkori Udvarhelyszék. 214.)

Középkori tiszta katolikus lakói a reformáció során az unitárius vallásnál állapodnak meg, s az övék lesz a templom is.

A XVIII. században unitárius anyaegyház (Benkő J.: Transsilvania. II. 227.), és e század elején is csak unitárius temploma van.

Unitárius templom