# 11. BÁGYON

1291-ben Bágyun néven jelentkezik a forrásokban. (C. Suciu: Dicţionar istoric.) 1332-ben Baku, Bagin, Bagun (uo.), 1313-ban Bagium (Orbán: Székelyföld. V. 162.) formában szerepel.

1332-ben plébániatemploma van, ebben az évben papja, György, a pápai tizedjegyzék szerint 40 dénárt fizet, majd 35 dénárt, 1333-ban 40 dénárt, 1334-ben 40 dénárt és 5 garast. (Beke: Az erd. egyházmegye. 180.; Orbán: i.m. V. 162., 1. jegyz.; Documente. XIV. C., III. 123, 142, 160.)

A középkori templomot 1595-ben újítják. (Orbán: i.m. V. 163., 2. jegyz.)

A tornyon az 1677-es (vagy 1673-as) dátum a torony építésének idejét jelzi: „Turris aedificatum 1677 gregnante Illistrissimo ac celsissimo Mich. Apafio, Dei gratia principe Rgni Trannae...”

Emeletén oszloppal kettéosztott érdekes köríves ablaka van. Lehetséges, hogy régebbi építkezésből mentették át. 1746-ban ismét újjáépítik. Valószínűleg az újítás nem bizonyult tartósnak, mert 1809-ben a régi torony megtartásával új hajót építenek. (Orbán: i.m. V. 163.; Négyszáz év. 1968.)

Középkori harangjait a Basta korszakban elássák, s többé nem kerülnek elő. (Orbán: i.m. V. 163., 2. jegyz.)

A templomot egykor védőfal vette körül. Ebből csak az alacsony kőkerítés maradt meg. (Entz G.: Székely templomerődök. 2, 6.)

Középkori katolikus lakói a reformáció idején reformátusok lesznek, majd unitáriusok, akik a templomot is megkapják még Dávid Ferenc korában.

A későbbiek során a hívek egy része visszatér a református egyházhoz, és 1600 körül saját templomot épít. Építésének korára utal a templom közelében álló régi sírkő is.

A templom a múlt században romlásnak indul. Új templom építését tervezik. (Ref. Névkönyv. 1967. 34.) Régi harangjai újraöntésére 1796-ban kérnek engedélyt. (Ref. Névkönyv. 1967. 134.)

A XVIII. században református anyaegyház és e század elején is az. (Benkő J.: Transsilvania. II., 183, 227.)

Az 1770-es években a katolikusok megkísérlik, hogy Bágyonban „tért hódítsanak” s az egykor katolikus templomot visszaszerezzék. Orbán Balázs (i.m. V. 163.) részletes beszámolója szerint ezt az asszonyok megakadályozták.

Református templom

Unitárius templom