# 56. MAGYARPALATKA

1296-ban Palathka, 1312-ben Palatka, 1326-ban Felsőpalatka, 1461-ben Palothka, 1499-ben Magyarpalothka néven jelentkezik az oklevelekben. (C. Suciu: Dicţionar istoric.)

Az 1499-ben feltűnő előneve (Magyar) a falu katolikus lakóinak tanúja.

Temploma középkori, amint azt a kapuja feletti felirat is igazolja: „1530. Jesus Nazarenus rex Judeorum.” (Kovács: Magyar ref. templomok. II. 676.; Ref. Névkönyv. 1885.)

Az 1530-as dátum azonban a gótikus átépítés idejét is jelölheti, ugyanis a település régisége és jellege alapján megállapítható, hogy jóval előbb állott itt a templom. Két régi kelyhe is emellett szól, mivel középkori, reformáció előtti. (Kovács: i.m. II. 676.)

A templomhoz tartozó faharangláb 1650-ből származó harangot őriz. (Balogh J.: Magyar fatornyok. 164.)

Középkori katolikus lakói a reformáció idején reformátusok lesznek, a templommal együtt.

A XVIII. században református anyaegyház (Benkő J.: Transsilvania. II. 184.), és e század elején is az. (Helységnévtár. 1913.)

Református templom