# 2. APÁCA

1460-ban Apáczija néven írják a források. (C. Suciu: Dicţionar istoric.) 1519-ben Apácza, 1539-ben Villa Monialis (uo.) formában fordul elő.

Középkori templomáról 1427-ből van adat.

A régi templom 1794-ben a faluval együtt tűzvész áldozata. Új templomot építenek. (Orbán: Székelyföld. VI. 427.)

A falu neve apácakolostorra utal, de erről egyetlen oklevél sem emlékezik meg. A falu déli felében viszont a múlt század elején még magasan állottak azok a falmaradványok, amelyeken belül a kolostort sejtették. Maradványait később lebontották és építkezéseknél használták fel. (Orbán: i.m. VI. 425.)

Orbán Balázs megörökít még egy hagyományt, amely szerint a Remetének nevezett völgy fölött álló hegyen előbb remete- majd nagytemplom és kolostor állott, melynek szerzetesei Jeruzsálembe mentek harcolni. Ha ez igaz, akkor a kolostor a Barcaságba telepített német lovagrendé lehetett. A hagyománynak annyi alapja van, hogy ott a múlt század elejéig valóban terjedelmes építkezések nyomai voltak. (Orbán: i.m. VI. 426.)

A középkori katolikus hívek mind lutheránusokká lettek, a templommal együtt.

A XVIII. században lutheránus egyház és e század elején is az. (Benkő J.: Transsilvania. II. 208.; Helységnévtár. 1913.)

Lutheránus templom