# 67. VÁRFALVA

III. Endre 1291. évi kiváltságlevelében Kövend és Csegez között Turdavár falu nevét is felsorolja. Amikor ezeket a kiváltságokat Zsigmond király 1394-ben megerősíti, az oklevélből kitűnik, hogy Tordavár Várfalával azonos: Turdavár alias Várfalva. (Orbán: Székelyföld V. 175.) Ennek alapján első említésének dátumát 1075-re teszik, amikor castrum Turda már szerepel. (C. Suciu: Dicţionar istoric.) Ebből a korból (1000–1095) Magyar ezüstpénzeket és sírokat találtak itt. A későbbi forrásokban így fordul elő: 1332-ben Várfalva, 1587-ben Várfalva, 1618-ban Várfalva, 1665-ben Várfalva sedis Siculicalis Aranyos (C. Suciu: i.m.)

1332-ben plébániatemploma van, ebben az évben papja, Mihály (Orbán Balázs Miklósnak olvasta) 80 dénárt fizet, majd 40 dénárt, 1333-ban 48 dénárt, 1334-ben 70 dénárt, majd 40 dénárt. (Beke: Az erd. egyházmegye. 87.; Orbán: i.m. V. 180., 1. jegyz.; Documente. XIV. C., III. 122, 142, 160, 178, 183.)

Román kori stíluselemeik alapján a templom építésének idejét a XIII. századra teszik. (Entz G.: Székely templomerődök. 3.; Négyszáz év. 1968.)

Szentélye, szélességéhez viszonyítva, szokatlanul hosszú, csak a csúcsíves diadalív jelzi a kettő közötti határt. A gótikus kor alakított rajta.

A szentély záródása sokszögű. Érdekes a hajó homlokzata: belül félköríves, kívül csúcsíves. Ablakrózsa is van rajta, de díszműveit sugárszerűen alkalmazott téglák pótolják. Az ablakokat átalakították.

Déli kapuja megőrizte gótikus keretét, érdekes stílusát. Ívmezőjében a domborműnek csak nyomai maradtak.

A hajó oldalához épített tornyán az 1613-as dátum javítása idejét jelzi.

Harangja 1515-ben készült Brünnben. A hagyomány szerint Bethlen Gábornak egy katonája hozta magával. (Orbán: i.m. V. 183.)

A templomot eredetileg 8 öl magas várfal vette körül, melyet 1655-ben erődítettek és lőrésekkel látták el. Ennek ellenére az 1661. évi ostromot nem állta ki: lángok pusztították a templomot és a falut is. 1672-ben javították és fedték be újra. (Orbán: i.m. V. 184.)

Középkori tiszta katolikus lakói a reformáció idején unitáriusok lesznek, a templommal együtt.

1750-ben a katolikus egyház is feléled, amikor plébániát szerveznek. Ideiglenesen egy kincstári épületben rendeznek be imaházat, majd a XIX. század közepén Jósika Pál elegáns kápolnát építtet. (Schematismus.) 1824-től Sinfalva filiája. (Benkő J.: i.m. 167.)

A XVIII. században unitárius anyaegyház és Bágyonhoz tartozó református filia. (Benkő J.: Transsilvania. II. 183, 227.)

Unitárius templom