# 13. BOGÁT

Az Aranyos völgyében, nem messze Tordától, Keresztesmezőn a középkorban kettősfalu: Kis és Nagy-Bogát állott.

Az Aranyos völgyétől Harasztos felé eső fennsíkot Bogátnak nevezik és a volt kettősfalu emlékét Bogátpuszta őrzi.

Temploma a Kápolnafar nevű hegyen állott, melynek egyik pontján Orbán Balázs (Székelyföld. V. 124.) még megállapította a lebontott templom helyét és azt, hogy anyagát Harasztosra hordták. Bizonyos tehát, hogy itt falu volt és középkori templom.

Orbán Balázs: Székelyföld (V. 124., 1. jegyz.) erre a Bogátra érti a pápai tizedjegyzék 1332–1335. évi adatait. Beke szerint (Az erd. egyházmegye. 181.) az Marosbogátra vonatkozik, bár megjegyzi, hogy ebben nem egészen biztos.

Ugyancsak Beke Marosbogáttal kapcsolatban kéttornyú templomról beszél. Mivel azonban ott csak egy tornya van a templomnak, mely ma is létezik, és semmi nyoma, hogy két tornya lett volna, valószínű, hogy ez az adat az Aranyos völgyi elpusztult templomra érvényes. (Beke: i.m. 181.; Orbán: i.m. V. 54.)