# 79. EHED

1519-ben Ehed (C. Suciu: Dicţionar istoric.) néven jelentkezik a forrásokban. Az 1567. évi regestrumban Egeed néven jegyzik. (Orbán: Székelyföld. IV. 86., 2. jegyz.)

Temploma a középkorban nem volt. Sőt még később, 1791-ben sem, ugyanis ekkor önállósításukat kérik, de azt a választ kapják, hogy előbb gondoskodjanak templomról. A feltételt – úgy látszik – 1839-re teljesítik, mert ekkor önálló plébánia lesz, bár templomuk csak 1863-ra készül el véglegesen. (Orbán: i.m. IV. 86.; Benkő K.: Marosszék. 174.)

Az ehedi hívek mindvégig katolikusok. Önállósításukig Székelyhodos anyaegyházához tartoznak. Más egyház sohasem volt Eheden.

A helynevek egykori lakóiról vallanak: Pusztatő, Szakálhegy, Nagyhegy, Nagyvölgypataka, Hodos pataka, Ropor árka, Csorgó, Szőlőkert, Füves. (Benkő K.: i.m. 173–174.)

Katolikus templom