# 35. LOZSÁRD

1279-ben Lusad néven mint terra vacua szerepel. (Györffy: Az Árpád-kori. II. 78.) 1348-ban villa Lossad, 1461-ben és 1507-ben Losad, 1570-ben Losard formában említik. (C. Suciu: Dicţionar istoric.)

Középkori temploma gótikus stílust képvisel. Megélte a reformáció változásait, és unitáriusoké is volt. Ez abból következik, hogy homlokzatán ez a latin felirat olvasható: „Anno Domny 1648 Bazili Maister”. Ismeretes egy Bazily István nevű kolozsvári unitárius pap 1568-ból, s úgy vélik, hogy a templom homlokzatán megörökített Bazili Mester is unitárius pap volt. (Kádár: Szolnok-Doboka vm. V. 94–95., Hodorra hivatkozva.) Később Kisjenő filiája.

A középkori katolikus, ill. később unitárius lakosság kipusztul, s a templomot a keleti szertartású hívek öröklik.

Néhány helynév még őrzi a régi lakók emlékét: Csurgó, Árpás, Alsórét, Felsőrét. (Kádár: i.m. V. 95.)