# 6. ALSÓRÉPA

1319-ben két Disznajóról ír az oklevél: Zaszgyznoyo és Gyznoyo. Az utóbbi magyar, az előbbi szász és Alsórépával azonosítják. (Csánki V. 699, 700.)

1332-ben villa Rapularum néven említik az oklevelek (Documente. XIV. C., III. 126.), majd 1351-ben Répafalva (C. Suciu: Dicţionar istoric.) és 1644-ben Alsórépa (uo.) formában.

1332-ben plébániatemploma van, ekkor papja, Miklós a pápai tizedjegyzék szerint 1 lotó ezüstöt fizet, majd 3 garast és 3 régi banálist, 1333-ban 3 garast és 3 régi banálist, 1334-ben 4 garast, s majd 2 garast, 1335-ben 6 régi banálist. (Beke: Az erd. egyházmegye. 154.; Documente. XIV. C., III. 126.)

Katolikus vagy már lutheránussá lett lakossága korán elpusztul, mert későbbi adat sem a hívekről, sem templomukról nincs.