# 92. ÉGE

1567-ben a regestrum mai nevén 10 kapuval jegyzi (SZOKL. II. 219.), 1576-ban Egeh (C. Suciu: Dicţionar istoric.) formában fordul elő.

A kis falucska Székelydálya filiája.

A XVIII. században már anyaegyház. Egykori tiszta katolikus lakói a reformáció idején az anyaegyházzal együtt reformátusok lesznek, és így lesz Ége a XVIII. század első felében református anyaegyház. (Benkő J.: Transsilvania. II. 188.)

Székelydálya 1664. évi leltárában két gótikus kelyhet említenek. Az egyik Ége birtokába kerül, amikor önállósul. Aranyozott ezüst granulált borítású kosár fedi kupáját, nóduszát barázdált hatleveles rozetta díszíti, hatkaréjos talpán áttört dísszel. A XV. században készülhetett, s a megosztáskor azért kaphatta meg, mert a reformáció előtti ősöknek is részük lehetett a megszerzésében. (Dávid L.: A középkori Udvarhelyszék. 266.)