# 9. ARANYOSMOHÁCS

1291-ben Muhach néven jelentkezik a forrásokban. (C. Suciu: Dicţionar istoric.) 1332-ben Muhach, Mohach, 1587-ben Mohaczy (uo.) formában fordul elő.

1332-ben plébániatemploma van, ebben az évben papja, Pál a pápai tizedjegyzék szerint 40 dénárt fizet, mégpedig kétszer is, 1333-ban 50 dénárt, 1334-ben 20 dénárt és ismét 50 dénárt. (Beke: Az erd. egyházmegye. 184.; Orbán: Székelyföld. V. 118.; 1. jegyz.; Documente. XIV. C., III. 142, 178, 192.)

A középkori falu nem a mai helyén, hanem lejjebb, a völgyben húzódott, temploma pedig az Öregtó feletti hegyfokon állott, amelynek helyét Beszerika Ungareszkának nevezi a nép, amiből az tűnik ki, hogy reformáció előtt katolikus lakói voltak, akik a reformáció idején reformátusok lettek. A szomszéd falu lakói vagy a velük együtt lakó görögkeletiek ezért nevezték a templomot magyar templomnak.

A XVII. század folyamán a templom hívek nélkül marad, majd elpusztul, emlékét csak az oklevelek őrzik és az idézett helynév: Beszerika Ungareszka.

XV. századtól csak görögkeleti a falu.