# 35. MAROSBOGÁT

1295-ben Bahacsh néven jelentkezik az okiratokban. (C. Suciu: Dicţionar istoric.) 1300-ban Bugath (uo.), 1332-ben Bogath (Beke: Az erd. egyházmegye. 181.; C. Suciu: i.m.), 1587-ben Bogath (uo.) formában fordul elő.

1332-ben plébániatemploma van, ebben az évben papja, Miklós a pápai tizedjegyzék szerint 60 dénárt fizet, majd újra 60 dénárt, 1334-ben 28 dénárt (vagy 38 dénárt?). (Beke: i.h.; Documente. CIV. C., III. 123, 143, 191.)

1544-ben papja kiküldetésben szerepel egy tanúkihallgatáson. (Beke: i.m. 166., jegyz.) Templomának régiségét az is jelzi, hogy falaiba nagymennyiségű olyan téglát építettek be, amelyeken az V. macedóniai római légió bélyege ismétlődik. Ez arra utal, hogy korai templomépítésről van szó, amikor még nem használták fel más építkezésekhez a római téglákat. (Orbán: Székelyföld V. 54.)

1859-ben az átalakítások következtében régi stíluselemeit elveszíti. Orbán szerint eredetileg kéttornyú lehetett (most egytornyú), de valószínűbb, hogy ez a megállapítás a teljesen elpusztult Aranyos menti Bogátra illik.

Középkori katolikus lakói a reformáció idején reformátusokká lesznek, a templommal együtt. A század elején református anyaegyház. Ugyancsak a század elején a kevés számú katolikus részére kis kápolnát építenek.

Katolikus kápolna

Református templom