# 36. MEZŐÖRMÉNYES

1321-ben Ermensunak írják a források (Documente. XIV. C., II. 275.; Györffy: Az Árpád-kori. III. 366.), 1332-ben Ormenus (Documente. XIV. C., III. 126, 149.), 1506-ban Ewrwenyes (C. Suciu: Dicţionar istoric.) néven fordul elő.

1332-ben plébániatemploma van, papja, Pál ebben az évben a pápai tizedjegyzék szerint 28 régi banálist fizet, majd 11 régi banálist, 1333-ban 15 dénárt és 1 régi banálist, 1334-ben 2 garast és 6 veröczeit, majd 4 garast, 2 régi és 4 sasos banálist, 1335-ben 4 garast. (Beke: Az erd. egyházmegye. 159.; Documente. XIV. C., III.126, 149, 157.; Györffy: i.h.)

Középkori katolikus lakói a reformáció korában a templommal együtt reformátusok lesznek.

A XVIII. században református anyaegyház és még egy ideig is az (Benkő J.: Transsilvania. II. 187.), majd filia.

Református templom