# 104. VAJDAHÁZA

1320-ban jelentkezik először az oklevelekben Woiuadháza néven. (C. Suciu: Dicţionar istoric.; Györffy: Az Árpád-kori. II. 93.) 1437-ben Waydaháza, 1511-ben Wajdaháza, 1587-ben Vaydaháza formában fordul elő. (C. Suciu: i.m.) 1468-ban Krisztus testéről elnevezett kolostortemploma van. A kolostor tulajdona Vajdaháza 1/4 része és Füzes.

A Basta korszak pusztításai után csak a templom helye maradt meg. Még 1865-ben is megvolt a templom helye mellett az egykori parochiális hely. (Kádár: Szolnok-Doboka vm. VII. 59.; Kádár: Szolnok-Doboka vm. népokt. tört. 541.)

Középkori katolikus lakossága a reformáció idején az unitárius vallásnál állapodik meg, s a templom is az unitáriusoké lesz.

Egy 1655. évi oklevél szerint a Basta korszakig római katolikus, unitárius, sőt református anyaegyház váltakozik a Pataki és Toldalagi családok pártfogása szerint. A XVII. században az egyház templomostól megszűnik. (Kádár: i.h.)

Kővár vidékéről költöznek ide görögkeletiek.