# 71. SZENTIMRE

Neve 1566-ban jelentkezik az oklevelekben Zentijmreh néven. (SZOKL. II. 204.) 1567-ben a regestrum Zent Emreh néven 4 kapuval jegyzi. (SZOKL. II. 220.) 1577-ben Zent Imreh (SZOKL. IV. 54.) formában írják.

Az 1577-es év egyben a falu utolsó említése, mert ekkor Báthori Kristóf erdélyi vajda Udvarhely városához csatolja. A falu addig is a vár tartozéka volt. A falu lakóit betelepítik a városba.

A Szentimre név a Szent Imrének szentelt templom bizonysága, s mivel 1577 előtti, csak középkori templom lehetett.

A várostól délre fekvő Pusztának nevezett helyen állott, ahol a hagyomány ma is számon tartja a templom helyét, s emlékét a Szentimre utca őrzi. A templomra vonatkozó hagyományról 1702-ben Lakatos István és később Orbán Balázs is megemlékezik. (Székelyföld. I. 44.). Régiségét az is megerősíti, hogy Orbán szerint itt sok Szent László korabeli érmét találtak.