# 105. SPRING

1290-ben Spreng, 1309-ben Spinch, Spring, 1332-ben Spring, 1404-ben Springh néven jelentkezik az oklevelekben. (Györffy: Az Árpád-kori. II. 184.; C. Suciu: Dicţionar istoric.)

A springi dékánság névadója. 1309-ben a dékán nevét is ismerjük: Henrik, aki egyben a templom plébánosa is, és a székeskáptalan és a szász papok perében szerepel. (Documente. XIV. C., I. 93.; Beke: Az erd. egyházmegye. 101.)

1332-ben a springi dékán a pápai tizedjegyzék szerint 34 dénárt fizet, a káplán ugyanannyit, a plébános (Benevi vagy Benenis) 1332-ben 3 forintot, 1333-ban János pap 3 dénárt, 1334-ben 88 dénárt, 1335-ben 64 dénárt. (Györffy: i.h.; Beke: i.h.; Documente. XIV. C., III. 130, 161, 180.)

1449-ben Nádasdy Mihály springi birtokát a székeskáptalannak hagyományozza, amelynek átvételét Vingárdi Geréb János fegyveres erőszakkal akarja megakadályozni. (Beke: i.m. 101.; Tabular Albense. 61, 86.)

Korán elpusztul lakossága és temploma is, s középkori katolikus népének nem volt lutheránus folytatása. Az utolsó szász pap Mátyás volt 1593-ban. Az egykori katolikus templom helyén görögkeleti templom áll. (Fabini)