# 98. REHÓ

1291-ben villa Rhyo néven jelentkezik az okiratokban. (C. Suciu: Dicţionar istoric.) 1309-ben Ryon, Rychova, 1330-ban Rycho, 1372-ben Rychau, 1532-ben Rychen, 1487-ben Riho formában fordul elő. (C. Suciu: i.m.)

1309-ben plébániatemploma van, papja, Dániel a sebesi dékánság szász papjai és a székeskáptalan közötti perben szerepel. (Documente. XIV., C., I. 93, 160.) 1311-ben egy birtokeladással kapcsolatban Dániel plébánosról szól oklevél. (Documente. XIV. C., I. 187.; Beke: i.m. 90.) 1319-ben is Dániel a plébános (Urkundenbuch. III. 240, 291.) Nem lehetetlen, hogy 1283-ban villa Rehnini papja, Henrik is Rehóhoz tartozott. (Beke: Az erd. egyházmegye. 24.; Urkundenbuch. III. 145, 160.)

1330-ban papja, Miklós jelen van a székeskáptalan és a szász papok egyezkedésén. (Documente. XIV. C., II. 324.)

1332-ben Henchmenn plébános a pápai tizedjegyzék szerint 3 sektint fizet és ismét 1 márkát, 1333-ban 3 márkát, majd 2 márkát, 1334-ben 1 és fél márkát, majd fél márkát, 1335-ben 1 fertót dénárokban, 1336-ban pedig 1 fertót. (Beke: i.m. 90.; Documente. XIV. C.; III. 128, 177.)

1318-ban Rehó egyházának jövedelmét 14 márkára becsülik, melynek felét Miklós plébános fizeti. (Documente. XIV. C., I. 266.; Beke: i.m. 80.) 1494-ben Rehó plébánosa a lámkereki és piéni plébánossal együtt panasszal fordul a székesegyház káptalanjához dézsma ügyben. (Beke: i.m. 90., jegyz.)

Középkori lakói a reformáció idején lutheránusok lesznek, a templommal együtt.

A XVIII. században még lutheránus anyaegyház (Benkő J.: Transsilvania), de megfogyatkozott lélekszámmal; 1865-ben már megszűnik: se temploma, se egyházközsége nincs. Régi temploma helyén görögkeleti templom áll. (Fabini)