# 108. RIGMÁNY

Az 1567. évi regestrum 8 kapuval hozza Rygmany néven. (Orbán: Székelyföld. IV. 33., 1. jegyz.) Középkori katolikus lakói, majd a reformáció idején a reformátussá lett hívek Nyárádszentsimonhoz tartoztak.

1667-ben kápolna épül Rigmányban. A XIX. század közepén kőtemploma van. (Benkő K.: Marosszék. 204.)

Előbb tiszta katolikus, majd tiszta református a falu.

A helynevek XVI–XVII. századi lakóiról vallanak: Agyagos út erdeje, Avasfő, Bikk, Bikfő, Bözöd oldal, Csere földe, Eger bérce, Patvaros hegye, Hosszú barázda, Kányás szegelet, Kolom bérce, Széles ortvány, Szőlőfő, Völgyfő (SZOKL. VI. 409.), Temető oldal, Vásár oldal, Fiód, Nagy-hegy, Nyáros, Juharkút (Benkő K.: i.h.), Teknős oldal, Várhegy (Orbán: i.m. IV. 33.).